तीसरी बार रची साजिश, एक ही मकसद- मुंबई पर करना चाहता है राज
Salman Khan Threat Case NIA Investigation In Rajasthan - गैंगस्टर लॉरेंस बिश्नोई के निशाने पर एक या दो नहीं बल्कि 10 बड़े लोग हैं। इनमें सबसे पहला नाम है सलमान खान। लॉरेंस ने सलमान खान को मारने के लिए राजस्थान में कई शूटर्स तैयार कर रखे थे।
गैंगस्टर लॉरेंस बिश्नोई जिन 10 लोगों की हत्या करना चाहता है, उसमें सबसे पहला टारगेट सलमान खान है। वो इसलिए क्योंकि लॉरेंस का असली टारगेट है मुंबई में फिल्म इंडस्ट्री पर राज करना और वहां अपना रंगदारी नेटवर्क शुरू करना। NIA से पूछताछ में एक चौंकाने वाला खुसासा ये भी हुआ है कि सलमान खान को मारने के लिए लॉरेंस ने राजस्थान में कई शूटर्स तैयार कर रखे थे। ये उसकी तीसरी साजिश है।
लॉरेंस के इस कबूलनामे के बाद NIA राजस्थान में जांच करने पहुंची। एनआईए की अलग-अलग टीमों ने अलवर में विक्रम उर्फ लादेन, जोधपुर में अरविंद और सुरजीत, श्रीगंगानगर जिले के सादुलशहर में प्रवीण कुमार, नवनीत अग्रवाल, अनूपगढ़ में अजयसिंह जैसे गैंगस्टर के ठिकानों पर रेड मारी।
इस रेड के बाद जांच में पता चला कि सलमान खान को मारने के लिए लॉरेंस गिरोह के पास राजस्थान से लगते बॉर्डर से हथियार भी पहुंचाए जा चुके थे। जोधपुर से पकड़े गए एक गुर्गे से NIA ने विदेशी पिस्टल बरामद की है।
लॉरेंस की हिटलिस्ट सामने आने के बाद NIA की जांच में अब तक कौन से चौंकाने वाले खुलासे हुए, जिन दस लोगों के नाम लॉरेंस ने दिए, वह उन्हें क्यों मारना चाहता था? पढ़िए इस रिपोर्ट में…
NIA के सामने कबूला- मुंबई पर राज करना चाहता है गैंगस्टर
एनआईए के सूत्रों के अनुसार सलमान की हत्या को लेकर भी लॉरेंस का ये कहना है कि यदि वह ऐसा कर लेता है तो पूरा बॉलीवुड उसके नाम से डरेगा और मुंबई रंगदारी का नेटवर्क शुरू करेगा।
एनआईए की पूछताछ में ये भी सामने आया कि लॉरेंस का सीधा कॉन्टैक्ट जोधुपर में अपनी गैंग के गुर्गों से है। आशंका जताई गई कि लॉरेंस अपनी पूरी गैंग जोधपुर से ही ऑपरेट करता है। यहीं की गैंग पाकिस्तान के जरिए हथियार सप्लाई में संलिप्त है। NIA ने तीन महीने पहले जब रेड मारी थी तब भी इसका खुलासा हुआ था।
लॉरेंस ने राजस्थान में सबसे पहले 2017 में अपना नेटवर्क बनाया था। इसके लिए अपने छोटे भाई अनमोल को जोधपुर भेजा था। जोधपुर के इसरानी मर्डर केस में उसे जब यहां पूछताछ के लिए लाया गया तब सेंट्रल जेल में रखा गया। तब लॉरेंस के भाई ने रंगदारी के लिए गुर्गों का नेटवर्क तैयार किया था। जोधपुर में गैंग से लोग डरने लगें इसके लिए पहली बार सरेआम एक मोबाइल बिजनेस मैन वासुदेव की हत्या भी इसीलिए करवाई थी।
सलमान खान पहला टारगेट क्यों?
लॉरेंस ने करीब दो महीने पहले पंजाब की जेल से दिए एक इंटरव्यू में भी बॉलीवुड अभिनेता सलमान खान को मारने की साजिश का खुलासा किया था। अब छापेमारी से पहले उसने खुद NIA को बताया कि 1998 में सलमान खान जब एक फिल्म की शूटिंग के दौरान जोधपुर आया तो उसने काले हिरण का शिकार किया था।
काला हिरण हमारे बिश्नोई समाज के लिए सम्माननीय और पूजनीय है। इसलिए या तो वो माफी मांगे नहीं तो उसे वह उसे जान से मारेगा। इसके लिए संपत नेहरा को मुंबई भी भेजा था, लेकिन सफल नहीं हुआ। इसके बाद हरियाणा पुलिस की एसटीएफ ने उसे पकड़ लिया था।
तीसरी बार साजिश : संपत फेल हुआ तो सलमान के घर की रेकी करवाई, अब मारने के लिए पहुंचाए हथियार
साल 2018 में लॉरेंस बिश्नोई जेल में बंद था। तभी उसने सलमान खान को मारने की धमकी दी थी। यह सिर्फ धमकी ही नहीं थी। इसके बाद गैंगस्टर लॉरेंस ने अपने गुर्गों के साथ मिलकर सलमान को मारने की साजिश रची। संपत नेहरा के फेल होने के बाद शॉर्प शूटर राहुल उर्फ बाबा को 2020 में दूसरी बार सलमान की हत्या के लिये मुंबई भेजा था। बताया जाता था कि उस दौरान अपार्टमेंट से लेकर शूटिंग लोकेशन तक सलमान की रेकी भी करवाई थी।
एनआईए के सूत्रों के मुताबिक लॉरेंस ने सलमान खान को मारने के लिए एक बार फिर राजस्थान के शूटर्स को जिम्मेदारी दी है। इसके लिए विदेश में बैठे लॉरेंस गैंग के खास गुर्गे गोल्डी बराड़ ने पाकिस्तान के रास्ते हाईटेक हथियार भी सप्लाई करवा दिए थे।
जोधपुर में गुर्गे से मिली पिस्टल, राजस्थान में लॉरेंस के कई गुर्गे NIA की रडार पर
लारेंस के खुलासे के बाद NIA ने देशभर के कई राज्यों में छापेमारी की। राजस्थान के जोधपुर, जयपुर, चूरू, अलवर, हनुमानगढ़, गंगानगर में एनआईए टीम ने दबिश दी। अलवर के विक्रम उर्फ लादेन, जोधपुर में लॉरेंस के गुर्गे अरविंद और सुरजीत, श्रीगंगानगर के सादुलशहर में प्रवीण कुमार, नवनीत अग्रवाल, अनूपगढ़ में अजयसिंह जैसे गैंगस्टर के घरों पर छापेमारी की गई। इस दौरान जोधपुर में अरविंद बिश्नोई के पास से एक पिस्टल भी बरामद हुई है। यह पिस्तौल उसके पास कहां से आई, इसकी जांच की जा रही है।
हालांकि लॉरेंस की साजिश का खुलासा भी अभी नहीं हुआ है। कौन से गुर्गे को जिम्मेदारी दी, इन सभी एंगल पर NIA अपनी पड़ताल कर रही है, लेकिन कई खुलासे खुद लॉरेंस ने किए हैं।
NIA की पूछताछ में खुलासा : भरतपुर जेल से चलाता था रंगदारी का नेटवर्क
NIA की पूछताछ में लॉरेंस ने अपने राजस्थान से जुड़े नेटवर्क का भी खुलासा किया है। उसने बताया कि वह राजस्थान की जेलों से रंगदारी का नेटवर्क चला चुका है। लॉरेंस ने भरतपुर और फरीदकोट की जेल से अपने इस पूरे रैकेट को चलाया है।
जेल में बैठे-बैठे उसने राजस्थान के जयपुर, जोधपुर सहित पंजाब, चंडीगढ़ और दिल्ली के कारोबारियों से रंगदारी वसूली थी। उसके निशाने पर राजस्थान के कई शराब कारोबारी, मॉल के मालिक, क्लब ऑनर और कंस्ट्रक्शन से जुड़े बिजनेसमैन थे।
काला जठेड़ी, काला रणा और गोल्ड़ी बराड ने राजस्थान में अपने गुर्गों की मदद से कारोबारियों, जुआरियों और बड़े स्टोरियों के नंबर लॉरेंस को दिए थे।
राजस्थान में 10 करोड़ से ज्यादा रंगदारी की वसूली
ये भी सामने आया कि आनंदपाल के एनकाउंटर के बाद लॉरेंस ने उसके गुर्गों की मदद से राजस्थान में रंगदारी का नेटवर्क फैलाया था। आनंदपाल के गुर्गों ने लॉरेंस के कहने पर ही यहां के माइनिंग, स्टोन और क्रशर व्यापारियों से रंगदारी वसूल की थी। बताया जा रहा है अभी तक लॉरेंस और उसकी गैंग राजस्थान के व्यापारियों से 10 करोड़ से ज्यादा की रंगदारी वसूल चुकी है।
NIA को लॉरेंस ने सौंपी इन गैंगस्टर्स की लिस्ट, बताया कि वो इनको क्यों मारना चाहता है?
ये गैंगस्टर-शार्प शूटर हैं लॉरेंस की हिट लिस्ट में
लॉरेंस की हिट लिस्ट में सलमान खान के बाद सिद्धू मूसेवाला के मैनेजर शगुनप्रीत। इस लिस्ट में मनदीप धालीवाल, कौशल चौधरी, अमित डागर, सुखप्रीत सिंह बुड्ढा, लक्की पटियाला, रम्मी मसाना, गुरप्रीत सेखों के साथ विक्की मिड्डूखेड़ा की हत्या में शामिल भोलू शूटर, सनी लेफ्टी और अनिल लठ।
दूसरा टारगेट : शगुनप्रीत
शगनप्रीत पंजाबी सिंगर मूसेवाला का मैनेजर है। लॉरेंस ने बताया कि शगनप्रीत सारे अकाउंट की डील करता है। उसी ने विक्की मिड्डूखेड़ा के हत्याारों को छिपाया था। उसने मदद की थी इसलिए वह उसे मारना चाहता है।
तीसरा टारगेट : मनदीप धालीवाल
मनदीप गैंगस्टर लक्की पटियाल का सहयोगी है। वह ठग्स लाइफ के नाम से अपना गिरोह भी चलाता है। मनदीप ने मारे गए मिड्डूखेड़ा के हत्यारों की मदद की थी।
चौथा टारगेट : गैंगस्टर कौशल चौधरी और उसकी गैंग
लॉरेंस के बयानों के अनुसार यूथ अकाली लीडर विक्की मिड्डूखेड़ा की हत्या में शामिल कौशल गैंग के भोलू शूटर, अनिल लठ और सन्नी लेफ्टी उसके निशाने पर हैं। कौशल चौधरी ने ही तीनों को हथियारों की सप्लाई की थी। जब उसे बाद में इस बारे में पता चला तो लिस्ट में इनका भी नाम शामिल किया।
पांचवां टारगेट : अमित डागर
लॉरेंस ने NIA को बताया कि अमित डागर और कौशल चौधरी ने मिड्डूखेड़ा को मारने की साजिश रची थी। इसलिए डागर भी उनके रडार पर है।
छठा टारगेट : सुखप्रीत सिंह
ये बंबीहा ग्रुप का प्रमुख है जो लॉरेंस का कट्‌टर विरोधी है। लॉरेंस ने पूछताछ में बताया कि इन्होंने उसके साथी अमित शरण को सुखप्रीत ने मारा था इसलिए उसके भी मर्डर की प्लानिंग बना रखी है।
सातवां टारगेट : गैंगस्टर लक्की पटियाल
लक्की ने अपने गिरोह के सदस्य गुरलाल बराड़ को मार डाला था। पटियाल ने कथित तौर पर मिड्डूखेड़ा के हत्यारों की भी मदद की थी।
आठवां टारगेट : गौंडर गैंग के दो लोग
लॉरेंस ने बताया कि वो पूरी गौंडर गैंग को खत्म करना चाहता है। रम्मी मसाना को मारकर लॉरेंस अपने चचेरे भाई अमनदीप की हत्या का मसाना से बदला लेना चाहता है। ये गौंडर गैंग का शार्प शूटर भी है। गौंडर गैंग का मुखिया गुरप्रीत भी लॉरेंस के निशाने पर है। उसी ने अमनदीप की हत्या के लिए मसाना को हथियार दिए थे।
जोधपुर कोर्ट के बाहर लॉरेंस ने दी थी सलमान खान को पहली बार धमकी
लॉरेंस ने 2018 में सलमान को मारने की धमकी दी थी। पेशी के दौरान जोधपुर की कोर्ट में लॉरेंस को लाया गया था। जोधपुर कोर्ट के बाहर गैंगस्टर लॉरेंस बिश्नोई ने सलमान खान को जान से मारने की धमकी दी थी। इसका वीडियो भी वायरल हो गया था। वीडियो में लॉरेंस ने कहा था, 'वैसे तो मैं छात्र नेता हूं। पुलिस का तो काम है आरोप लगाना, लेकिन अब हम जो करेंगे खुलकर करेंगे। सलमान खान को जब हम जोधपुर में मारेंगे, तब इन्हें पता चलेगा।' सलमान को जिस सेंट्रल जेल में रखा गया था, उसी जेल में गैंगस्टर लॉरेंस भी रह चुका है।
बता दें कि सलमान खान 1998 में हम साथ साथ फिल्म की शुटिंग के दौरान जोधपुर आया था। तब उस पर काला हिरण मारने का आरोप लगा था। उसके बाद से बिश्नोई समाज सलमान के खिलाफ हो गया। लॉरेंस बिश्नोई ने भी सलमान को मारने की धमकी इसी केस के चलते दी।
सलमान जोधपुर जेल में काटी थी 18 रातें
हिरण शिकार मामले में सलमान को 5 साल की सजा सुनाई गई थी। सजा के बाद सलमान ने 6 दिन जोधपुर सेंट्रल जेल में बिताए थे। सलमान को जेल के बैरक नंबर एक में रखा गया था। इसी जेल में लॉरेंस भी प्रोडक्शन वारंट पर रह चुका है।
पंजाब पुलिस के कॉन्स्टेबल का बेटा है लॉरेंस
लॉरेंस बिश्नोई का जन्म 22 फरवरी 1992 में पंजाब के फाजिल्का में हुआ। लॉरेंस के पिता एक पुलिस कांस्टेबल थे और इनकी माता गृहिणी थी। लॉरेंस बिश्नोई अपने भाई-बहनों के साथ सरकारी स्कूल में पढ़ता था। इसके बाद लॉरेंस ने चंडीगढ़ के डीएवी कॉलेज में दाखिला लिया। कॉलेज की पढ़ाई के दौरान उसके दोस्तों ने चुनाव लड़ने के लिए प्रेरित किया। इसके बाद लॉरेंस ने चंडीगढ़ के डीएवी कॉलेज के चुनाव में भी हिस्सा लिया, जिसमें उसे कड़ी हार का सामना करना पड़ा था।
छात्र चुनाव हारने के बाद उसने पिस्टल तान दी थी, जिसके बाद उसे गोल्डी बराड़ का साथ मिला। राजनीति के कारण लॉरेंस बिश्नोई के चचेरे भाई की छात्र हत्या हुई थी। अपने भाई की हत्या का बदल लेने के लिए लॉरेंस बिश्नोई ने अपराध की दुनिया को पूरी तरह से अपना लिया। पंजाब की छात्र राजनीति में एक दशक तक खूब खून-खराबा हुआ।
गोल्डी बराड़ के चचेरे भाई और SOPU के पूर्व प्रदेश अध्यक्ष गुरलाल बराड़ की अक्टूबर 2020 में हत्या कर दी गई। बताया जाता है कि गुरलाल बराड़ की हत्या में शामिल युवक को मूसेवाला ने अपने घर में शरण दी थी। इसके बाद से गोल्डी बराड़ ने मूसेवाला को अपना निशाना बना लिया था। पहले भी उसने मूसेवाला की हत्या का प्रयास किया गया था, लेकिन तब मूसेवाला बच गया। लेकिन बाद में उनकी हत्या कर दी गई थी।